Topholdet AaB bevarede sit forspring i SAS Ligaen med en 1-0-sejr i Viborg, og nordjyderne viste ingen tegn på gummiben.

Hvis SAS Ligaen var et hundevæddeløb, ville AaB være den mekaniske kanin, der drilagtigt glider af sted foran et halsende kobbel af arrige forfølgere. 28. spillerunde blev ingen undtagelse, for AaB sejrede 1-0 i Viborg, og dermed bevarer nordjyderne som minimum sit forspring på otte point med fem kampe tilbage. Forspringet bliver ni point, hvis FC København sætter point til i Horsens mandag aften. Andreas Johansson blev matchvinder allerede efter et kvarter, da Viborgs offsidefælde kiksede og Johansson smart vippede bolden over en fremstormende Robert Veselovsky i Viborg-målet. Viborg havde chancer til udligning, men AaB stod for presset og vandt fortjent. /ritzau/